Ego Stephanus, dominus Selleniaci, notum facio omnibus presentes litteras inspecturis quod Willelmus, armiger, de Croto, in presentia mea constitutus, dedit et concessit capelle mee de castro meo Selleniaci et capellano, et omnibus capellanis in eadem capella successive deservientibus, quinque solidos autissiod. monete super dimidium arpentum prati situm in Prato-rotundo, secus viam que ducit apud Pontiniacum, et quod participat cum prato domus-Dei, annuatim recipiendos pro anniversario Lukete, sororis sue, tali condicione quod quicunque possidet vel possidebit predictum pratum tenetur et tenebitur reddere, annuatim, predicto capellano et capellanis ejus successoribus supradictos quinque solidos infra octavas Pentecostes. Et si predicti denarii non sunt persoluti infra predictum terminum, sepedictus capellanus et omnes ejus successores habebunt fenum anni illius integre et quiete. Et forsitan, si in aliquo anno contigerit quod fenum non valebit quinque solidos, supradictus capellanus et ejus successores recuperabunt quicquid defuerit de valore quinque solid., in anno futuro, vel quam citius affuerit feni habundantia. Hoc donum laudavit et concessit Lucelina, uxor supradicti Willelmi del Crot, et filii sui, et Hodo, frater suus. Ego, vero, supradictus Stephanus, dominus Selleniaci, dictam donationem gratam et ratam habens, eam duxi confirmandam, et in ejus confirmationis testimonium presentes litteras, ad petitionem sepedicti. R., capellani, et Willelmi del Crot, sigilli mei munimine roboravi. Actum, anno Gracie Mº CCº XXVIIº.